**Gazdasági társaságok**

**A gazdasági társaságok legfontosabb jellemzői**

* A gazdasági társaságok a magánjog, vagyis a privát autonómia területére tartoznak ezért meg kell őket különböztetni a közjogi jogalanyoktól, például a **köztestületektől** (MTA, szakmai kamarák), amelyek közfeladatot látnak el.
* A gazdasági társaság szabadon és önkéntesen keletkezik, a társaságban részt vevők jogügyleti akaratából, fő szabály szerint szerződéssel (társasági szerződés). Ezzel szemben léteznek úgynevezett kényszertársaságok, amelyek létrehozását jogszabály kötelezően előírja, például **vízközmű-társulat**, amelyben a vízparton lévő ingatlanok tulajdonosai kötelesek részt venni. Szintén hiányzik a jogügyleti akarat az úgynevezett objektív jogközösségek esetében, amelyben a tagok valamilyen objektív tény miatt válnak „társakká”. Ilyen például a **társasházközösség**, vagy az örököstársi közösség (közös örökösök esetén).
* A közösségi jelleg dominál. Kivételnek tekinthető az **egyszemélyes társaság**. Egyszemélyes társaság csak azoknál a társasági formáknál lehetséges, ahol a tagok nem felelnek a társaság tartozásaiért a hitelezők felé. (Kft., Rt.) Az egyszemélyes társaság célja, hogy a magánvagyon és az üzleti vagyon elválasztásának a lehetőségét megadja, ezáltal lehetővé válik az üzleti kockázat korlátozása.
* A társaságot létrehozó társasági szerződés többalanyú, többoldalú, tartós megállapodás, amely eltér a szokásos kétszemélyes szerződésektől. A kétszemélyes szerződésekben a felek (eladó-vevő, megrendelő-vállalkozó, bérlő-bérbeadó) jogai és kötelezettségei szemben állnak egymással, kapcsolatuk általában rövid idejű. A társaságokra a tagok nagy száma és a társaság hosszú élettartama a jellemző.
* A gazdasági társaságokra a szervezeti jelleg a jellemző. Ez azt jelenti, hogy a tagoktól elkülönült szervezet épül ki (**közgyűlés, ügyvezetés, felügyelőbizottság, könyvvizsgáló** stb.)

A történeti fejlődés során a különböző jogrendszerekben a társasági jog is lényegesen eltérő módon fejlődött.

**Az angol-amerikai társasági modell jellemzői**

Erősen megosztott tulajdonosi szerkezet, nincsenek meghatározó tulajdonosok.

Ennek megfelelően számos, a tulajdonszerzést gátló intézmény van jelen.

Csekély a társasági formaválaszték. Lényegében csak egy forma, a részvénytársaság a domináns. Van nyilvánosan működő (public company) és zártan működő (private company).

A társasági jog szorosan összefonódik a tőkepiac intézményeivel, a részvényes valójában nem társasági tag, hanem befektető.

A társaság vezetési rendszere is leegyszerűsített, egységes vezető szerve van (Board), amely legfőbb döntéshozó, ügyvezetési és ellenőrző funkciót is betölt.

A könyvvizsgáló az egyedüli ellenőrzési forma, így nagy a szerepe és felelőssége.

**A német (kontinentális) társasági modell jellemzői**

Jellemző a meghatározó tulajdonosok jelenléte. Ennek megfelelően a hitelezővédelmi és a kisebbségvédelmi szabályok jelenléte jellemző.

Széles körű társasági formaválaszték. (Kkt., Bt., Kft., Rt.) Típuskeveredés is tovább bővíti a társasági formák számát, pl. betéti részvénytársaság, csendes társaság stb.

A társasági jog elkülönül a tőkepiac jogától.

A társasági szervek élesen elkülönülnek, és önálló funkcióval rendelkeznek. (közgyűlés, ügyvezetés, felügyelőbizottság, könyvvizsgáló)

**Alapelvek a magyar társasági jogban**

* Társulási szabadság.   
  Mindenki szabadon eldöntheti, hogy kivel, milyen társasági formában és milyen tevékenységet szeretne végezni.

Az állam csak törvényességi felügyeletet gyakorol, jellemzően bírói (és nem közigazgatási) úton. Tehát a célszerű működésbe nem szól bele az állam.

* Közérdek és magánérdek összeegyeztetése.

**Magánérdek**et szolgálja:

Diszpozitív (eltérést engedő) szabályozás jellemző;

Jogviták eldöntésére a bírósági út mellett a választott bírósági eljárás is igénybe vehető

**Közérdek**et szolgálja:

Társasági formakényszer

Cégjogi nyilvánosság elve (cégnyilvánosság elve)

* Tulajdon- és szektorsemlegesség

Azonos jogok és kötelességek a magántulajdonú ás állami tulajdonú társaságokra.

* Kisebbségvédelem

**Egyéni**: egy tag bíróságnál támadhatja meg a társaság határozatát

**Kollektív**: a tagok meghatározott csoportja, pl. a legfőbb szerv összehívását kezdeményezheti

* Hitelezővédelem

Az üzleti partnerek érdekeit is figyelembe kell venni. Csalárd döntések (pl. vállalat kiürítése) esetén a döntéshozók felelőssége is korlátlanná válik.

* Munkavállalói részvétel

Nagyobb társaságok esetén a munkavállalók kötelező részvétele egyes társasági szervekben (pl. felügyelőbizottság).

**A gazdasági társaságokra vonatkozó jogi szabályozás**

A Ptk.-ban három nagyobb rész foglalkozik a gazdasági társaságokra vonatkozó szabályokkal:

* A jogi személyekre vonatkozó általános szabályok. Ezek a szabályok minden jogi személyre, így a gazdasági társaságokra is vonatkoznak.
* A gazdasági társaságok közös szabályai. Ezek a rendelkezések minden gazdasági társaságra vonatkoznak.
* Az egyes társasági formákra vonatkozó rendelkezések. A törvényben meghatározott mind a 4 társasági formára külön-külön le vannak írva az adott társasági formára vonatkozó szabályok.

Egy gazdasági társaság esetén alkalmazni kell az adott társasági típusra vonatkozó speciális szabályokat, ezzel párhuzamosan a gazdasági társaságok általános szabályait, valamint a jogi személyek általános szabályait is. Mindezeket a lex specialis derogat legi generali (a speciális szabály elsőbbséget élvez az általánossal szemben) elv figyelembevételével.

A fenti részek alkotják a gazdasági társaságokra vonatkozó anyagi jogi jogszabályokat. A gazdasági társaságok alaki jogát, vagyis az eljárási szabályokat a cégtörvény tartalmazza.

Cégtörvény: 2006. évi V. törvény a cégnyilvánosságról, a bírósági cégeljárásról és a végelszámolásról

**A gazdasági társaság fogalma**

A gazdasági társaságok üzletszerű közös gazdasági tevékenység folytatására, a tagok vagyoni hozzájárulásával létrehozott, jogi személyiséggel rendelkező vállalkozások, amelyekben a tagok a nyereségből közösen részesednek, és a veszteséget közösen viselik.

A tag a többi taggal és a társaság szerveivel köteles együttműködni.

Formakényszer

Gazdasági társaság közkereseti társaság, betéti társaság, korlátolt felelősségű társaság vagy részvénytársaság (Zrt.) formájában alapítható.

Nézzük meg az egyes fogalmi elemeket külön-külön részletezve.

**Üzletszerű gazdasági tevékenység**

A gazdasági társaságok esetében kötelező, hogy nyereség elérésére törekedjenek, üzletszerű tevékenységet végezzenek. Nem üzletszerű tevékenység végzésére a civil szervezetek hivatottak, amelyek két legfontosabb formája az egyesület és az alapítvány. Ettől függetlenül kivételesen (az eltérést megengedő általános szabály értelmében), létrehozható és működtethető úgynevezett nonprofit gazdasági társaság is, de erről nem a Ptk. rendelkezik, hanem a cégtörvény. Az a gazdasági társaság minősül nonprofit gazdasági társaságnak, amelynek létesítő okirata tartalmazza, hogy a gazdasági társaság tevékenységéből származó nyereség a tagok között nem osztható fel, hanem az a gazdasági társaság vagyonát gyarapítja.

Nonprofit gazdasági társaság bármely társasági formában alapítható és működtethető.

**Tagok vagyoni hozzájárulása**

Minden tagnak kötelező vagyoni hozzájárulást teljesítenie. A tagok együttesen a társaság tulajdonosai. Ha egy tag nem teljesíti határidőben (majd felszólításra további 30 napon belül) a vagyoni hozzájárulását, akkor a tagsági jogviszonya a törvény erejénél fogva (tehát mindenféle további eljárás nélkül) megszűnik.

A vagyoni hozzájárulás teljesítése után a gazdasági társaság vagyona elkülönül a tagok vagyonától. A társaság vagyonának a tulajdonosa már nem a tagok összessége, hanem maga a gazdasági társaság, mint önálló jogi személy.

Mi lehet a vagyoni hozzájárulás?

Lehet pénz, és nem pénzbeli vagyoni hozzájárulás (apport). A nem pénzbeli hozzájárulás lehet valamilyen dolog (tárgyi eszköz, pl. autó, gép stb.), szellemi alkotás (pl. találmány), vagyoni értékű jog (pl. üzletrész) vagy követelés. A követelés csak bizonyos esetekben lehet nem pénzbeli vagyoni szolgáltatás. Az például nem elég, hogy egy szerződés alapján áll fenn a követelés, vagyis e szerződés alapján tartozik nekem valaki. Ennek az az oka, hogy ez lehet egy vitatott követelés is, amit majd egy esetleges bírósági eljárás során nem tudok érvényesíteni, vagy nem abban a mértékben tudok érvényesíteni. Ha azonban a követelés bírósági határozaton alapul (vagyis a bíróság mondta ki, hogy a másik fél köteles teljesíteni), vagy az adós elismerte a tartozását egy tartozáselismerő nyilatkozattal, akkor ez már lehet nem pénzbeli hozzájárulás.

Ki mondja meg, hogy mennyi az értéke a nem pénzbeli hozzájárulásnak?

A társaság tagjai fogadják el az apport számításba vett értékét, de a felülértékelés tilos. Ha ezt mégis megteszik, akkor **a rosszhiszeműen eljáró tagok** (tehát, akik tudták, hogy az apportnak kisebb az értéke), **az apport szolgáltatójával egyetemlegesen felelnek** az ebből adódó károkért a társasággal szemben.

**Jogi személyiség**

Ma már minden gazdasági társaság jogi személyiséggel rendelkezik. A régi Ptk.-ban a közkereseti társaság és a betéti társaság nem rendelkezett jogi személyiséggel. Ezt az indokolta a korábbi szabályozásban, hogy e két társaság esetében nem különül el olyan élesen a társaság vagyona a tagok vagyonától, mivel a tag (Bt. esetén a beltag) mögöttes felelősséggel rendelkezik, amely korlátlan, vagyis a tag a teljes vagyonával felel a cég tartozásaiért. A jogalkotó mára megszűntette e különbségtételt a jogi személyiséggel rendelkező, illetve nem rendelkező társaságok között.

**Nyereség, veszteség felosztása**

Egyik tagot sem lehet kizárni a nyereségből, és a veszteséget is közösen kell viselni. Az adózott eredményből lehet további kifizetést teljesíteni vagy valamilyen szolgáltatást nyújtani a tag részére, ami végső soron azt eredményezheti, hogy a tagok nem a hozzájárulásuk arányában részesednek a nyereségből, de teljesen kizárni nem lehet.

**Együttműködési kötelezettség**

A tag nem fejthet ki olyan tevékenységet, amely a társaság céljainak elérését veszélyezteti.

**Kik lehetnek a társaság tagjai?**

Tag lehet természetes személy és jogi személy is. Tehát egy gazdasági társaság lehet egy másik gazdasági társaságnak a tagja. Ilyen módon egészen bonyolult céghálók alakulhatnak ki. Vannak azonban korlátok a tagok személyére vonatkozóan, ez pedig elsősorban a felelősség vállalás mértékéhez igazodik. Egyes társaságok tagjai (közkereseti társaság tagjai és betéti társaság beltagjai) ugyanis korlátlan felelősséggel rendelkeznek a társaság tartozásaiért.

**Korlátok:**

Természetes személy egyidejűleg egy gazdasági társaságban lehet korlátlanul felelős tag.

Kiskorú személy nem lehet korlátlanul felelős tag.

Közkereseti társaság és betéti társaság nem lehet korlátlanul felelős tag.

A fenti korlátozások mind azt a célt szolgálják, hogy egy személy ne rendelkezhessen (még áttételesen sem) korlátlan felelősséggel egyszerre több helyen.

**Választott bírósági út lehetősége**

Társasági jogi jogvitára a létesítő okiratban vagy a jogvitában érintett személyek megállapodásában választott-bírósági eljárás köthető ki.

A választott bíróság általában a szakmai kamarákon belül (vagy mellett) működik, és sokkal gyorsabb, egyszerűbb eljárást követ, mint a rendes bíróságok. Egy jogvitát akkor lehet választott bíróság előtt rendezni, ha ebbe a felek előzetesen beleegyeztek, vagyis önként lemondtak az állami bírósági út igénybevételének lehetőségéről. A gyorsabb és egyszerűbb vitarendezés a felek érdekeit szolgálja.

**Gazdasági társaság alapítása**

A gazdasági társaság létesítő okirata – a részvénytársaság és az egyszemélyes korlátolt felelősségű társaság kivételével – a társasági szerződés. A részvénytársaság létesítő okirata az alapszabály, az egyszemélyes korlátolt felelősségű társaságé az alapító okirat.

A létesítő okiratot valamennyi alapító tagnak alá kell írnia.

A létesítő okiratot közjegyzői okiratba vagy ügyvéd, illetve valamelyik alapító jogtanácsosa által ellenjegyzett magánokiratba kell foglalni.

Gazdasági társaság alapítását a létesítő okirat közjegyzői okiratba foglalásától számított harminc napon belül be kell jelenteni a nyilvántartó bíróságnak.

**Mit jelent az ellenjegyzés?**

Az okirat ellenjegyzésével az ügyvéd (közjegyző, jogtanácsos) azt igazolja, hogy az ellenjegyzett szerződés a felek kinyilvánított akaratának és a jogszabályoknak megfelel, és az okiratban megjelölt felek az okiratot saját kezűleg, előtte írták alá, vagy aláírásukat saját kezű aláírásnak ismerték el. Ügyvéd csak olyan okiratot láthat el ellenjegyzéssel, ami a közreműködésével jött létre.

Gazdasági társaságot szerződésminta alkalmazásával is lehet alapítani. Ebben az esetben a jogszabály (21/2006. (V. 18.) IM rendelet) mellékletében szereplő szerződésmintába csak a hiányzó részeket kell kitölteni. A mintát módosítani nem szabad. Ezt is ügyvédi ellenjegyzéssel kell ellátni. (A honlapra feltettem néhány szerződésmintát, a jogszabály mellékleteit kimásolva.)

**Kisebbségvédelem**

* Legfőbb szerv összehívásának kezdeményezése

A gazdasági társaság azon tagjai, akik együttesen a szavazati jogok legalább öt százalékával rendelkeznek, bármikor kérhetik a társaság legfőbb szerve ülésének összehívását. Ha az ügyvezetés nem hívja össze, kérelemre a bíróság teszi ezt meg.

* Egyedi könyvvizsgálat kezdeményezése

A szavazati jogok legalább öt százalékával rendelkező tagok kérhetik a társaság legfőbb szervét, hogy az ügyvezetés tevékenységével kapcsolatos valamely gazdasági eseményt vagy kötelezettségvállalást egy ezzel külön megbízandó könyvvizsgáló vizsgálja meg. Ha legfőbb szerv a kérésnek nem tesz eleget, kérelemre a bíróság rendeli el a vizsgálatot és jelöli ki a könyvvizsgálót.

* Igényérvényesítés kezdeményezése

A szavazati jogok legalább öt százalékával rendelkező tagok kérhetik, hogy a társaság érvényesítse igényét egy tag, vezető tisztségviselő, könyvvizsgáló stb. ellen. Ha legfőbb szerv a kérésnek nem tesz eleget, a tagok maguk is érvényesíthetik a követelést a társaság nevében.

(Vagyis, ha például a társaság valamilyen követelését nem hajtja be, mert ezzel akar kedvezni a vezető tisztségviselőnek és ezzel hátrányt okoz a társaságnak.)

**Tag kizárása**

Egy tag kizárását a bíróságtól lehet kérni, ha a tag a társaság célját, működését veszélyezteti. A keresetet a társaság indíthatja meg a tag ellen. Az eljárás megindításához a legfőbb szerv háromnegyedes szótöbbséggel meghozott határozata szükséges.

A tag kizárásáról tehát a bíróság dönt, az eljárás kezdeményezéséről pedig a legfőbb szerv dönt megfelelő szótöbbséggel.

**A gazdasági társaság szervezete**

**A legfőbb szerv**

A gazdasági társaság tagjainak döntéshozó szerve a legfőbb szerv.

Minden tag jogosult a legfőbb szerv tevékenységében részt venni. (ők a tulajdonosok)

A gyakorolható szavazati jog mértéke a tag vagyoni hozzájárulásához igazodik.

A legfőbb szerv feladata az alapvető üzleti és személyi kérdésekben való döntéshozatal.

A legfőbb szerv ülése nem nyilvános.

**Vezető tisztségviselő**

A társaság ügyvezetését a vezető tisztségviselő megbízási jogviszonyban vagy munkaviszonyban láthatja el.

A jogszabályoknak, a létesítő okiratnak és a társaság legfőbb szerve határozatainak van alávetve.

A vezető tisztségviselő nem szerezhet társasági részesedést (kivétel: részvényt vehet), és nem lehet vezető tisztségviselő ugyanolyan tevékenységet végző gazdasági társaságban. (összeférhetetlenség)

Ha a vezető tisztségviselő a hitelezői érdekeket nem vette figyelembe, a hitelezők kártérítési igényt érvényesíthetnek a vezető tisztségviselővel szemben a társaság megszűnése után.

A vezető tisztségviselőtől eltérő fogalom a cégvezető.

A társaság legfőbb szerve a vezető tisztségviselők munkájának segítése érdekében egy vagy több cégvezetőt nevezhet ki. A cégvezető feladatait munkaviszonyban látja el. A cégvezető a vezető tisztségviselő rendelkezései alapján végzi a tevékenységét.

Képviselet

A gazdasági társaságot vezető tisztségviselői és képviseletre feljogosított munkavállalói írásban cégjegyzés útján képviselik.

Hogyan lehet más munkavállalót képviseletre feljogosítani? A létesítő okiratban vagy a társaság szervezetére és működésére vonatkozó belső szabályzatban.

Erre nagyobb szervezetek esetén van szükség, hiszen nem megoldható, hogy minden egyes szerződést a vezető tisztségviselő írjon alá.

**Felügyelőbizottság**

A felügyelőbizottság célja a tulajdonosi ellenőrzés biztosítása, ahogyan ezt már a jogi személyek esetén láttuk. Felügyelőbizottság létrehozása fő szabályként nem kötelező. Vannak azonban olyan esetek, amikor a Ptk. vagy más jogszabály kötelezően előírja a felügyelőbizottság létrehozását. Ilyen esetek például:

* Kötelező felügyelőbizottság létrehozása, ha a társaság teljes munkaidőben foglalkoztatott munkavállalóinak száma éves átlagban a kétszáz főt meghaladja.
* Zártkörűen működő részvénytársaságnál, ha a szavazati jogok legalább öt százalékával együttesen rendelkező részvényesek ezt kérik, a felügyelőbizottságot létre kell hozni.
* Ha a közhasznú szervezet éves bevétele meghaladja az ötmillió forintot, a vezető szervtől elkülönült felügyelő szerv létrehozása kötelező.

Ha a gazdasági társaság teljes munkaidőben foglalkoztatott munkavállalóinak létszáma éves átlagban a kétszáz főt meghaladja, a felügyelőbizottság egyharmada a munkavállalói küldöttekből áll.

Legfontosabb jogkörei:

A beszámoló véleményezése.

A beszámolóról a legfőbb szerv csak a felügyelőbizottság írásbeli jelentése alapján dönthet.

Az ügyvezetés ellenőrzése.

Ha az ügyvezetés tevékenysége jogszabályba vagy a létesítő okiratba ütközik, ellentétes a társaság legfőbb szerve határozataival vagy egyébként sérti a gazdasági társaság érdekeit, a felügyelőbizottság **jogosult összehívni a társaság legfőbb szervét**.

Ügydöntő felügyelőbizottság

Akkor nevezzük így a felügyelőbizottságot, ha a létesítő okirat (a legfőbb szerv vagy az ügyvezetés hatáskörébe tartozó) egyes döntések meghozatalát vagy azok jóváhagyását a felügyelőbizottság hatáskörébe utalja.

**Egy kis jogértelmezési példa:**

A felügyelőbizottság három tagból áll. Ha a társaságnál kötelező felügyelőbizottság létrehozása, semmis a létesítő okirat azon rendelkezése, amely háromnál kevesebb tagú felügyelőbizottság felállítását írja elő.

Kérdés: lehet-e egytagú a felügyelőbizottság, ha nem kötelező a létrehozása?

A kérdés megválaszolása a bírói gyakorlatra vár. Ha nem kötelező a létrehozása, akkor háromnál több tagból álló felügyelőbizottság is létrehozható a törvénynek abból a rendelkezéséből következően, amely fő szabályként megengedi az eltérést. De vajon mire a gondolt a jogalkotó a kérdésben feltett esetre vonatkozóan?

**Állandó könyvvizsgáló**

Az állandó könyvvizsgáló feladata, hogy a könyvvizsgálatot elvégezze, és ennek alapján független könyvvizsgálói jelentésben foglaljon állást arról, hogy a gazdasági társaság beszámolója megfelel-e a jogszabályoknak és megbízható, valós képet ad-e a társaság vagyoni, pénzügyi és jövedelmi helyzetéről.

A könyvvizsgáló a munkáját megbízási szerződés alapján végzi.

Szerepelnie kell a könyvvizsgálói nyilvántartásban. Függetlennek kell lennie a társaságtól.

A könyvvizsgáló megválasztásának kötelező eseteit egyéb törvények (elsősorban a számviteli törvény) szabályozza. Kötelező a könyvvizsgáló például a következő esetekben:

A vállalkozás éves nettó árbevétele eléri vagy meghaladja a 300 millió forintot, vagy

A foglalkoztatottak (átlagos) száma eléri vagy meghaladja az 50 főt.

Egyes cégformáknál, pl. takarékszövetkezet, külföldi vállalkozás magyarországi fióktelepe, Nyrt.

**Közkereseti társaság**

Közkereseti társaság (kkt.) létesítésére irányuló társasági szerződés megkötésével a társaság tagjai arra vállalnak kötelezettséget, hogy a társaság gazdasági tevékenységének céljára a társaság részére vagyoni hozzájárulást teljesítenek, és a társaságnak a társasági vagyon által nem fedezett kötelezettségeiért korlátlanul és egyetemlegesen helytállnak.

A társaságnak **legalább két tagja** kell, hogy legyen.

A társaságnak kötelezően kell, hogy legyen vagyona, de ennek **minimális mértéke nincs** előírva.

Mivel a tagok korlátlanul és egyetemlegese kötelesek helytállni, a társaság vagyona nem különül el élesen a tagok vagyonától. (Ha a társaság vagyona nem fedezi a tartozást, a tagok teljes vagyonukkal felelnek.)

A közkereseti társaság **legfőbb szerve** a tagok gyűlése.

A határozathozatal során valamennyi tagnak azonos mértékű szavazata van. Ettől el lehet térni, de egy tagot sem lehet teljesen kizárni a szavazásból.

A közkereseti társaság **ügyvezetését** a tagok közül kijelölt vagy megválasztott egy vagy több ügyvezető látja el. Nem lehet tehát olyan ügyvezető, aki nem tag.

**Betéti társaság**

A betéti társaságnak kétféle tagja van: beltag és kültag.

Legalább egy beltag és legalább egy kültag szükséges.

A beltag a társaságnak a társasági vagyon által nem fedezett kötelezettségeiért a többi beltaggal egyetemlegesen köteles helytállni.

A kültag a társasági kötelezettségekért nem tartozik helytállási kötelezettséggel. Neki csupán a vagyoni hozzájárulás szolgáltatása a kötelezettsége.

A betéti társaságra a közkereseti társaságra vonatkozó szabályokat kell alkalmazni.

**Korlátolt felelősségű társaság**

A korlátolt felelősségű társaság (kft.) olyan gazdasági társaság, amely előre meghatározott összegű törzsbetétekből álló törzstőkével alakul.

A társaság kötelezettségeiért – ha e törvény eltérően nem rendelkezik – a tag nem köteles helytállni. Vagyis, ha a társaság vagyona nem elegendő a tartozás kifizetésére, akkor a hitelező a tag vagyonából nem jut a követeléséhez.

Vannak esetek, amikor a tag felelőssége mégis fennáll:

Ha a jogi személy tagja vagy alapítója korlátolt felelősségével visszaélt, és emiatt a jogi személy jogutód nélküli megszűnésekor kielégítetlen hitelezői követelések maradtak fenn, e tartozásokért a tag vagy az alapító korlátlanul köteles helytállni

A törzsbetét a tag vagyoni hozzájárulása. A tagok törzsbetétjei különböző mértékűek lehetnek; az egyes törzsbetétek mértéke nem lehet kevesebb százezer forintnál.

A törzsbetétek összege a törzstőke, amely nem lehet kevesebb hárommillió forintnál.

Az üzletrész a törzsbetéthez kapcsolódó tagsági jogok és kötelezettségek összessége.

Egy tagnak több üzletrésze is lehet, az egyes üzletrészekhez kapcsolódhatnak különböző többletjogok, pl. magasabb osztalék.

Az üzletrész a társaság tagjai között szabadon átruházható.

Az üzletrészt kívülálló személyre is át lehet ruházni, de ebben az esetben a **többi tag**, a **társaság** vagy a társaság által **kijelölt személy** – ebben a sorrendben – elővásárlási joggal rendelkezik.

Mit jelent az elővásárlási jog?

Azt jelenti, hogy ha egy kívülálló valamilyen feltételekkel megvenné az adott dolgot (üzletrészt), akkor az elővásárlási joggal rendelkező egyoldalú nyilatkozattal beléphet a jogügyletbe, és ő vásárolhatja meg ugyanilyen feltételekkel.

Az elővásárlási jog a tagokat üzletrészeik egymáshoz viszonyított mértéke szerint, arányosan illeti meg.

A Kft. személyegyesülés, ezért nem célszerű lehetővé tenni, hogy idegenek tulajdonossá válhassanak. Ezt akadályozhatja meg az elővásárlási jog.

A korlátolt felelősségű társaság legfőbb szerve a taggyűlés.

A társaság ügyvezetését egy vagy több ügyvezető látja el.

A társaság jogutód nélküli megszűnése esetén a fennmaradó vagyont a törzsbetétek arányában kell felosztani a társaság tagjai között.

Létrehozható egyszemélyes Kft. is.

Az egyszemélyes társaság és annak tagja közötti szerződést közokiratba vagy ügyvéd által ellenjegyzett magánokiratba kell foglalni.

**A részvénytársaság**

A részvénytársaság olyan gazdasági társaság, amely előre meghatározott számú és névértékű részvényből álló alaptőkével működik, és a részvényes kötelezettsége a részvénytársasággal szemben a részvény névértékének vagy kibocsátási értékének szolgáltatására terjed ki. A részvénytársaság kötelezettségeiért a részvényes – ha e törvény eltérően nem rendelkezik – nem köteles helytállni.

Az a részvénytársaság, amelynek részvényeit tőzsdére bevezették, nyilvánosan működő részvénytársaságnak (nyrt.) minősül.

Az a részvénytársaság, amelynek részvényei nincsenek bevezetve tőzsdére, zártkörűen működő részvénytársaságnak (zrt.) minősül.

Alapítani csak zrt.-t lehet, később lehet a tőzsdei bevezetésről dönteni.

Az összes részvény névértékének összege a részvénytársaság alaptőkéje.

A zártkörűen működő részvénytársaság alaptőkéje nem lehet kevesebb ötmillió forintnál. A nyilvánosan működő részvénytársaság alaptőkéje nem lehet kevesebb húszmillió forintnál.

A részvény a kibocsátó részvénytársaságban gyakorolható tagsági jogokat megtestesítő, névre szóló, névértékkel rendelkező, forgalomképes értékpapír.

A részvény a névértékével arányos mértékű szavazati jogot biztosít.

A részvénytársaság legfőbb szerve a közgyűlés.

A részvénytársaság ügyvezetését az igazgatóság látja el. Az igazgatóság legalább 3 tagból áll.

Zártkörűen működő részvénytársaság alapszabálya rendelkezhet úgy, hogy az igazgatóság jogait vezető tisztségviselőként vezérigazgató gyakorolja.

Nyilvánosan működő részvénytársaság alapszabálya rendelkezhet úgy, hogy igazgatóság és felügyelőbizottság helyett egységes irányítási rendszert megvalósító igazgatótanács működhet. Az igazgatótanács látja el az igazgatóság és a felügyelőbizottság törvényben meghatározott feladatait. Ez az úgynevezett egységes irányítási rendszer, ami az angolszász modellnek megfelel.

Nyilvánosan működő részvénytársaságnál (Nyrt.) felügyelőbizottság választása kötelező, ha a társaság nem egységes irányítási rendszerben működik.

Nyrt-nél kötelező auditbizottság létrehozása, amely a felügyelőbizottságot, illetve az igazgatótanácsot a pénzügyi beszámoló ellenőrzésében segíti. Legalább egy tagjának számviteli szakképesítéssel kell rendelkeznie.

A részvénytársaságnál állandó könyvvizsgáló működik; nyilvánosan működő részvénytársaság alapszabályának ettől eltérő rendelkezése semmis. Ez azt jelenti, hogy Zrt. esetén a könyvvizsgáló megléte csak fő szabály, ettől az alapszabályban el lehet térni, Nyrt. esetén viszont nem lehet eltérni, kötelező a könyvvizsgáló.

Létrehozható egyszemélyes részvénytársaság is.