**Kötelmi jog**

**A kötelem**

A kötelem kötelezettség a szolgáltatás teljesítésére és jogosultság a szolgáltatás teljesítésének követelésére.

A kötelem tehát egyik oldalról kötelezettség, a másik oldalról jogosultság. Ami az egyik fél számára kötelezően előírt magatartás, az a másik fél számára olyan jogosultság, amit akár állami kényszer segítségével is érvényesíthet. Az állami kényszer igénybevételének módja szigorúan szabályozott, és az erre vonatkozó szabályok az eljárásjogi jogszabályokban vannak leírva. Ha tehát a másik fél köteles nekem valamilyen szolgáltatást nyújtani (például meghatározott pénzösszeget fizetni), akkor ezt nem önhatalommal kényszeríthetem ki (ami jogellenes volna, sőt akár bűncselekményt is megvalósíthatna), hanem olyan lépések megtételével, amit a jogszabályok pontosan meghatároznak. Fő szabály szerint bírósághoz lehet fordulni, majd, ha a bíróság által előírt kötelezettséget sem teljesíti a kötelezett, akkor végrehajtási eljárásban lehet őt kényszeríteni a teljesítésre. Ezekben az eljárásokban olyan személyek és szervek vesznek részt, akik **közhatalmi jogosítványokkal** rendelkeznek (pl. **közjegyző, bíróság, végrehajtó**) és ők már nagyon erős kényszerítő erővel bíró lépéseket is megtehetnek, mint például bankszámla feletti rendelkezés, vagyon lefoglalása, zárolása stb.

A jogviták jelentős része azért alakul ki, mert a felek eltérő állásponttal rendelkeznek arról, hogy mit is kötelesek teljesíteni a másik fél részére. Ez abból adódhat, hogy nincsenek tisztában azzal, hogy milyen jogi tények keletkeztetik (hozzák létre) a kötelmeket, és mi a pontos tartalma a kötelmeknek. Ezért különösen fontos a kötelmekre vonatkozó jogszabályoknak az ismerete.

A kötelem mindig megahatározott személyek között áll fenn. A kötelemre ezért azt mondjuk, hogy relatív szerkezetű jogviszony. Csak a kötelem jogosultja követelheti a szolgáltatás teljesítését, más személy nem. Az abszolút szerkezetű jogviszonyokban (tulajdonjog) csak az egyik fél van konkrétan meghatározva (a tulajdonos), és vele szemben mindenki más kötelezett.

A Ptk. példálózó felsorolást ad arra vonatkozóan, hogy milyen magatartásra irányulhat a kötelezettség:

A kötelem valamely dolog adására, tevékenységre, tevékenységtől való tartózkodásra vagy más magatartásra irányulhat.

Mindez arra utal, hogy a lehetséges magatartások körét felsorolni nem lehet, tehát másfajta magatartásra vonatkozó kötelmek is létrejöhetnek.

Fő szabály szerint a felek egyező akarattal eltérhetnek a kötelmekre vonatkozó szabályoktól. Ez alól kivétel, amikor ezt a törvény kifejezetten megtiltja.

**Hogyan keletkeznek a kötelmek?**

Kötelem keletkezhet különösen szerződésből, károkozásból, személyiségi, dologi vagy más jog megsértéséből, egyoldalú jognyilatkozatból, értékpapírból, jogalap nélküli gazdagodásból, megbízás nélküli ügyvitelből és utaló magatartásból. Ezen kívül kötelem keletkezhet jogszabályból, bírósági vagy hatósági határozatból.

A felsorolás itt is példálózó jellegű, lásd: **különösen**. Amikor a felsorolás a különösen szóval kezdődik, ez arra utal, hogy a felsoroltakon túl más eset is előfordulhat. A kötelem keletkezésének leggyakoribb módja a szerződés. Ezzel majd jóval részletesebben is foglalkozunk. Előtte azonban nézzük át azokat az egyéb kötelem keletkeztető jogi tényeket, amelyek a felsorolásban szerepelnek.

**Károkozás**

Aki másnak jogellenesen kárt okoz, köteles azt megtéríteni.

A jogellenes károkozás tehát kötelezettséget, vagyis kötelmet keletkeztet. Fő szabály szerint minden károkozás jogellenes, kivéve azt a néhány esetet, amelyet a Ptk. kivételként felsorol. Ez nem példálózó felsorolást jelent, hanem az összes lehetséges kivételt. Ezek a következők:

* **A károsult beleegyezése.**Orvosi beavatkozások esetén ezért kell aláírnia a betegnek egy nyilatkozatot, amelyben beleegyezik a beavatkozásba. Ezután az esetleges károkozás már nem jogellenes. Márpedig, ha nem jogellenes a károkozás, akkor **nem is keletkezik belőle** kártérítési **kötelezettség**.
* **Jogtalan támadás elhárítása**Ebben az esetben csak a támadónak okozott kár és csak addig a mértékig nem jogellenes, amíg a szükséges mértéket nem lépi túl. Ha túllépi, abban a mértékben már jogellenes. Ezt a mértéket az adott helyzetben nagyon nehéz megítélni. Abban a mértékben, amelyben a károkozás nem jogellenes, **nem keletkezik belőle** kártérítési **kötelezettség**.
* **Szükséghelyzet**Szükséghelyzetben a károkozás ugyan nem jogellenes, de mégis kötelezettség keletkezik belőle, mégpedig kártalanítási kötelezettség. Ez a kötelezettség azért keletkezik, mert a Ptk. kifejezetten kimondja, vagyis ebben az esetben a kötelem a jogszabályból keletkezik.
* **Jogszabály által megengedett magatartás**Ebben az esetben sem jogellenes a károkozás, de itt is kártalanítási kötelezettség keletkezik belőle. Ezt minden esetben az a jogszabály mondja ki, amely megengedettnek nyilvánítja a magatartást. Ilyen például a **kisajátítás**.

Az, hogy a károkozásból kötelem keletkezik, nagyon fontos tény, amivel mindenkinek tisztában kellene lennie. Viszonylag csekély súlyú jogsértéssel, apró figyelmetlenséggel nagyon nagy károkat lehet okozni. Az átlagember ilyenkor hajlamos arra, hogy a felelősségének a mértékét a cselekménye súlya alapján ítélje meg, és így nem méri fel, hogy milyen következményei lehetnek a tettének. A jogalkotó igyekszik a különösen veszélyes helyzeteket jogszabályi kötelezéssel megoldani. Ilyennek tekinthető például a Kötelező Gépjármű Felelősségbiztosítás. Képzeljük el, hogy egy kis figyelmetlenséget követ el valaki, nem adja meg az elsőbbséget, és totálkárosra tör egy 20 millió Ft értékű vétlen gépjárművet. Ekkor a károkozásból egy 20 millió Ft-os kötelezettsége keletkezik, aminek a megfizetéséért a teljes vagyonával felel. Így könnyen elveszíthetné a lakását és mindenét egy pillanat alatt.

Az ehhez hasonló veszélyes helyzetek elkerülésére a biztosítási szerződés a megfelelő védelem.

Kártérítési kötelezettség csak akkor keletkezik, ha bekövetkezett valamilyen kár. Tehát önmagában a jogellenes magatartásból nem következik a kártérítési kötelezettség. A károkozónak a bekövetkezett kárt kell megtérítenie. A kárt és annak mértékét a károsultnak kell bizonyítania.

**Személyiségi jog megsértése**

Személyiségi jog vagy más jog megsértése is létrehozhat kötelmet.

Akit személyiségi jogában megsértenek, sérelemdíjat követelhet az őt ért nem vagyoni sérelemért.

A sérelemdíj megítéléséhez nem szükséges, hogy kár érje a felet, elég a jogsértés tényének megállapítása. Az utóbbi időben számos ilyen bírósági perről hallhattunk a sajtóból, ahol a jogsértés általában valamilyen sértő nyilatkozat megtételével valósult meg.

**Megjegyzés.**

Egy sértő nyilatkozat esetén előfordulhat, hogy becsületsértés miatt is eljárás indul a nyilatkozó ellen. A becsületsértés egy bűncselekmény, és az ezen a címen folyó eljárás egy büntetőeljárás. A jogsértés megállapítása és a sérelemdíj iránt folyó eljárás ezzel szemben egy polgári peres eljárás. A kettőnek nincs köze egymáshoz, nem előfeltétele egyik a másiknak. A **büntetőeljárásban** alkalmazott szankció ebben az esetben valószínűleg pénzbüntetés lesz, ezt azonban **nem a sértett kapja**, hanem az állam.

**Egyoldalú nyilatkozat**

Egyoldalú jognyilatkozatból keletkezik kötelem például díjkitűzés, vagy közérdekű célra történő kötelezettségvállalás esetén.

**Díjkitűzés:**

Ha valaki meghatározott teljesítmény vagy eredmény létrehozójának nyilvánosan díjat ígér, a díjat köteles kiszolgáltatni annak, aki a teljesítményt vagy eredményt először létrehozza.

**Kötelezettségvállalás közérdekű célra**

Ha valaki kötelezettséget vállal arra, hogy általa meghatározott közérdekű célra ingyenesen vagyoni szolgáltatást teljesít.

Fontos megjegyezni, hogy az ajándékozás nem egyoldalú nyilatkozat, hanem szerződés, tehát két- vagy többoldalú jognyilatkozat.

**Jogalap nélküli gazdagodás**

Aki másnak rovására jogalap nélkül jut vagyoni előnyhöz, köteles ezt az előnyt visszatéríteni.

Ez alapján egy tévedésből kifizetett vagy átutalt összeg bírósági úton is visszakövetelhető, hiszen a jogalap nélküli gazdagodónak visszatérítési kötelezettsége keletkezik.

Fontos megkülönböztetni ezt az esetet is az ajándékozástól, amely egy szerződés (tehát ebben az esetben a gazdagodásnak van jogalapja), és ajándékozás esetén az ajándékozó nem tévedésből, hanem saját elhatározásából juttatja vagyoni előnyhöz a másik felet.

**Megbízás nélküli ügyvitel**

Megbízás nélküli ügyvitelről akkor beszélhetünk, ha egy ügyben valaki egy más személy helyett eljár anélkül, hogy erre őt ez a személy megbízta volna, vagy erre egyébként jogosult volna. Tehát a megbízás nélküli ügyvitel lényege, hogy a másik személy nem bízott meg erre, de mégis ellátjuk e személy ügyét, beavatkozunk az ügyébe.

Ebben az esetben egy kötelem keletkezik, amelynek alapján **a beavatkozó az ügyet úgy köteles ellátni**, ahogyan azt annak érdeke és feltehető akarata megkívánja, akinek a javára beavatkozott.

A más ügyébe jogosultság nélkül való beavatkozást akkor kell helyénvalónak tekinteni, ha megfelel a másik feltehető érdekének és akaratának, különösen, ha a beavatkozás őt károsodástól óvja meg.

Ha a megbízás nélküli ügyvivő beavatkozása helyénvaló volt, őt a megbízott jogai illetik, függetlenül attól, hogy beavatkozása sikerrel járt-e.

Ebben az esetben tehát egy olyan kötelem keletkezik, amely lényegében megegyezik egy megbízási szerződés alapján létrejött kötelemmel.

**Példa:**

Megbízás nélküli ügyvitel keletkezik, ha egy jogviszony megszűnik a két fél között, de a korábbi jogviszonnyal kapcsolatos dolog annak a félnek a birtokában marad, aki ezt a korábban fennállt jogviszony alapján használta. Például a tulajdonos nem viszi el a bérlőtől a gépét. Mivel a jogviszony már megszűnt, most már a korábbi bérlőnek nincs sem jogosultsága, sem kötelessége arra, hogy a gépet használja, de a megbízás nélküli ügyvitel szabályai szerint köteles az állagmegóvásról gondoskodni. Nem teheti tehát ki az utcára vagy az esőre, ahol az tönkre mehet. Cserébe viszont olyan díjra tarthat igényt, mintha megbízási szerződés alapján látná el a feladatot.

**Utaló magatartás**

A bíróság a kárnak egészben vagy részben való megtérítésére kötelezheti azt, akinek szándékos magatartása más jóhiszemű személyt alapos okkal olyan magatartásra indított, amelyből őt önhibáján kívül károsodás érte. Szokás ezt bíztatási kárnak is nevezni.

**Példák:**

Ha a házassági ígéret komoly, a házasságkötés előkészítése körében vállalt költségek megtérítését az esküvő elmaradása esetén alappal lehet kérni.

A munkavállalónak új munkaviszony létrehozatalát ígérik, a munkavállaló korábbi munkaviszonyát megszünteti, de az új munkaviszonyt vele nem hozzák létre.

A megrendelő utasítja a tervezőt, hogy a terv kapcsán egyeztessen a kivitelezővel, mely felhívásra a tervező eljár, költségeket visel, végül azonban a megrendelő visszavonja a megrendelést.

**Értékpapír**

Az értékpapírt vagy írásban, okiratként (nem elektronikus formában) állítják ki, vagy pedig elektronikus formában rögzítik és értékpapírszámlán tartják nyilván.

Az okiratot valamely jogviszony kötelezettje egyoldalú nyilatkozataként állítja ki. Az okirat (illetve az elektronikus úton rögzített nyilatkozat) tartalmazza annak a jognak a leírását, aminek a gyakorlását az értékpapír kiállítója lehetővé teszi, s annak a szolgáltatásnak a meghatározását, aminek teljesítésére az értékpapír kötelezettje kötelezettséget vállal.

Az értékpapírban rögzített jog gyakorlása vagy követelés érvényesítése, továbbá a jog vagy követelés átruházása kizárólag az értékpapír által lehetséges.

Az értékpapír átruházható.

A kötelezettség tehát az értékpapírban rögzül, a jogosultság az értékpapír által érvényesíthető, és így nagyon szoros kapcsolat alakul ki az értékpapír és a benne foglalt jog között. Ezáltal e jog könnyen és gyorsan mobilizálható az értékpapír átruházásával. Akinek a birtokában van az értékpapír, az lesz a jogosult.

Az értékpapírok különféle tartalmú jogokat, illetve kötelezettségeket foglalnak magukban. A **dologi jogi** papírok tulajdonjogot, zálogjogot testesítenek meg anélkül, hogy az áru átadására volna szükség (pl. közraktári jegy). A **kötelmi jogi** papírok mögött követelés, rendszerint hitelviszony áll. Ide tartozik mások mellett a váltó, a csekk, a kötvény. A **tagsági jogok**at megtestesítő papírok legtöbbször pénzösszeg megfizetése ellenében az értékpapír birtokosának vagyoni és más jogokat biztosítanak (pl. részvény). Vannak emellett további, a fenti kategóriák egyikébe sem sorolható értékpapírok, pl. befektetési jegy.

Az eddigiekben áttekintettük azokat a legfontosabb jogi tényeket (a szerződés kivételével), amelyek kötelmet keletkeztetnek. Most felsoroljuk a kötelem megszűnésének eseteit.

**A kötelem megszűnésének legfontosabb esetei:**

A kötelem megszűnik a szolgáltatás teljesítésével, a **kötelezett vagy a jogosult** halálával (jogutód nélküli megszűnésével), a felek megállapodásával.

Fontos megjegyezni, hogy ha a jogalanyok személye megváltozik a kötelemben (pl. **engedményezés**, **tartozásátvállalás**), attól **a kötelem nem szűnik meg**.

**A jognyilatkozat**

A kötelmek létrehozása és megszüntetése során a felek kifejezik erre irányuló szándékukat, amit jognyilatkozat formájában tesznek meg.

A jognyilatkozat joghatás kiváltására irányuló akaratnyilatkozat.

**A jognyilatkozat alakisága**

Jognyilatkozat szóban, írásban vagy ráutaló magatartással tehető. A jognyilatkozat akkor minősül írásba foglaltnak, ha jognyilatkozatát a nyilatkozó fél aláírta. Mivel a legfontosabb kötelem keletkeztető jogi tény a szerződés is jognyilatkozat, így szerződést is lehet a fenti formák bármelyikében kötni (szóban, írásban, ráutaló magatartással). **Ráutaló magatartás** például, ha igénybe veszünk valamilyen szolgáltatást, anélkül, hogy erről előtte szóban vagy írásban megállapodást kötöttünk volna. (**Felszállunk a villamosra** és utazunk vele.)

A jognyilatkozatok megtételére sok esetben jogszabály meghatározott formát ír elő, pl. írásban, teljes bizonyító erejű magánokiratban, ügyvéd által ellenjegyzett magánokiratban, közokiratban. Ilyen esetekben a jognyilatkozat csak a megadott formában érvényes.

**Okiratok fajtái**

Az okirat – kiállítója szerint – lehet közokirat vagy magánokirat.

Az okirat bizonyító ereje szerint lehet teljes bizonyító erejű vagy egyszerű.

**Közokirat:**

Az olyan papír alapú vagy elektronikus okirat, amelyet bíróság, közjegyző vagy más hatóság, illetve közigazgatási szerv ügykörén belül, a megszabott alakban állított ki.

A közokiratba foglalt tényeket a bíróság (vagy más hatóság) hivatalból igaznak fogadja el. Ellenbizonyításnak csak nagyon korlátozott módon van helye.

Példák közokiratra: útlevél, vezetői engedély, egyetemi diploma

**Teljes bizonyító erejű magánokirat:**

A magánokirat teljes bizonyító erejű, ha az alábbiak közül valamelyik teljesül:

(nem teljes a felsorolás)

* A kiállító az okiratot saját kezűleg írta és aláírta;
* Két tanú az okiraton aláírásával igazolja, hogy a kiállító az okiratot előttük írta alá vagy azt a saját aláírásának ismerte el. (Az okiraton a tanúk lakóhelyét is fel kell tüntetni);
* a kiállító aláírása az okiraton bíróilag vagy közjegyzőileg hitelesítve van;
* Ügyvéd (jogtanácsos) az általa készített okirat szabályszerű ellenjegyzésével bizonyítja, hogy a kiállító az okiratot előtte írta alá.

A teljes bizonyító erejű magánokirat valóságtartalmát vélelmezni kell, vagyis az ellenkező bizonyításáig valónak kell elfogadni. A bíróság nem mérlegeli és nem is vizsgálja az ilyen okiratok valóságtartalmát az ellenérdekű fél sikeres bizonyításáig.

**Egyszerű magánokirat**

Minden egyéb magánokirat egyszerű magánokiratnak minősül. Az ilyen okiratban foglaltak valóságtartalmának elfogadása bírói mérlegelés körébe tartozik.

**Példák**

Jogszabály által előírt kötelező alakiság néhány esete:

Gazdasági társaság létesítő okiratát közjegyzői okiratba vagy ügyvéd által ellenjegyzett magánokiratba kell foglalni.

Házastársak egymás közötti egyes szerződései akkor érvényesek, ha közokiratba vagy ügyvéd által ellenjegyzett magánokiratba foglalták.

Tulajdonjog bejegyzésének az ingatlan-nyilvántartásba csak közokirat vagy ügyvéd által ellenjegyzett magánokirat alapján van helye.

**A képviselet**

Képviseletről akkor beszélünk, ha a jognyilatkozatot nem személyesen teszi meg valaki, hanem más személy útján. (Jogi személy jognyilatkozatot csak képviselője útján tud tenni.)

Általános szabály az, hogy **képviseletnek bármilyen jognyilatkozat esetében** helye van. Vannak olyan **kivételes esetek**, amikor azonban a törvény kifejezetten kimondja, hogy adott **jognyilatkozat csak személyesen** tehető. Ilyen például a végrendelet. Képviselő jogi személy is lehet, pl. ügyvédi iroda. Ilyenkor a képviseleti jogkörben a jogi személy szervezeti képviselője járhat el.

A képviselő által megtett jognyilatkozat közvetlenül a képviseltet jogosítja és kötelezi.

Ha valaki a képviseleti jogkörét túllépi (olyan jognyilatkozatot tesz a képviselt nevében, amire nem terjedt ki a jogköre), azt álképviselőnek nevezzük.

Ha a képviselt utólag jóváhagyja az álképviselő által tett nyilatkozatot, akkor az kiváltja a joghatásokat, ha nem hagyja jóvá, akkor úgy kell tekinteni, mintha a jognyilatkozat nem történt volna meg. A harmadik személyek irányában az ebből eredő kárért az álképviselő felel. Ha rosszhiszemű volt (tudta, vagy tudnia kellett, hogy képviseleti jogkörét túllépi), akkor teljes kártérítéssel tartozik.

A képviseleti jog jogszabályon, bírósági vagy hatósági határozaton, létesítő okiraton vagy meghatalmazáson alapulhat.

**Jogszabályon** alapul például a cselekvőképtelen kiskorú törvényes képviselőjének (szülő) képviseleti joga. Hatósági **határozaton** alapul a képviseleti jog, ha a gyámhatóság gyámot rendel a kiskorú részére. **Létesítő okiraton** alapul a jogi személyek vezető tisztségviselőjének képviseleti joga.

A meghatalmazás képviseleti jogot létesítő egyoldalú jognyilatkozat. A meghatalmazáshoz olyan alakszerűségek szükségesek, amilyeneket jogszabály a meghatalmazás alapján megtehető jognyilatkozatra előír.

A meghatalmazás visszavonásig érvényes.

**Példa**

Ügyvédi meghatalmazás alapján képviselheti az ügyvéd az ügyfelét egy bírósági eljárásban.

**Bírósági úton nem érvényesíthető követelések**

Fő szabály szerint a kötelemből eredő követelések állami kényszerrel, bírósági úton is érvényesíthetők. Van két kivétel e szabály alól: az elévülés és az úgynevezett természetes kötelmek (naturalis obligatio).

**Az elévülés**

A követelések öt év alatt évülnek el. (fő szabály, ha a törvény eltérően nem rendelkezik)

Az elévült követelést bírósági eljárásban nem lehet érvényesíteni. Az ellenérdekű félnek hivatkoznia kell az elévülésre, azt a bíróság nem hivatalból állapítja meg.

Az elévülés kezdő időpontja, amikor a követelés esedékessé válik (fizetési határidő, teljesítési határidő).

Az elévülést megszakítja:

* A tartozás elismerése
* Az egyezség,
* A követelés bírósági eljárásban való érvényesítése.

Az elévülés megszakításától az elévülés újból kezdődik.

A tulajdonjogi igények nem évülnek el, tehát az ilyen igény érvényesítésére irányuló per határidő nélkül megindítható. Ha azonban az a dolog, amelyre a tulajdoni igényt alapozzák, már nincs meg, a dologi jogi igényt kötelmi jellegű igény váltja fel, amelyre a rendes (ötéves) elévülés szabályai vonatkoznak.

Az elévülés nyugszik (nem következik be), ha a jogosult a követelését menthető okból nem tudja érvényesíteni.

**A tartozás elismerése**

Ha a kötelezett a tartozását elismeri, ez leveszi a bizonyítási terhet a másik félről. Vagyis ezután, már a kötelezettnek kell bizonyítania, hogy a tartozása nem, vagy nem olyan összegben áll fenn. A másik fél bizonyítását a tartozáselismerő nyilatkozat bemutatása pótolja. A tartozás elismerés jogkövetkezménye tehát, hogy megfordul a bizonyítási teher.

**Természetes kötelmek**

Bírósági eljárásban nem lehet érvényesíteni a játékból vagy fogadásból eredő követelést (kivéve, ha hatósági engedély alapján bonyolítják).

A bírósági eljárásban nem érvényesíthető követelés (elévült követelés, természetes kötelmek) önkéntes teljesítését nem lehet visszakövetelni. Ez azt jelenti, hogy a teljesített szolgáltatás jogalap nélküli gazdagodás címén nem követelhető vissza.

**Többalanyú kötelmek**

Egy kötelemben a legtipikusabb pozíciók a kötelezett és a jogosult. Vannak olyan többoldalú kötelmek, amelyekben több különböző pozíció is előfordul (pl. biztosítási szerződés: szerződő, biztosító, kedvezményezett). Az alanyok ugyanabban a pozícióban, **időben egymás után** is válthatják egymást (jogutódlás, öröklés, engedményezés, tartozásátvállalás), de előfordulhat, hogy ugyanabban a pozícióban **egy időben** szerepel több alany (osztott követelés, illetve tartozás, együttes vagy egyetemleges követelés, illetve tartozás).

**A kötelmek teljesítése**

A teljesítés általános szabálya:

A szolgáltatást a kötelem tartalmának megfelelően kell teljesíteni.

A teljesítésre vonatkozó további részletes szabályokat is megadja a Ptk. például a teljesítés idejére (lehet-e idő előtt teljesíteni és mely esetekben), teljesítés helyére (fő szabály a kötelezett lakóhelye/telephelye) vonatkozó szabályokat, továbbá a pénzteljesítésre, a kamatra vonatkozó szabályokat.

A teljesítés speciális esetei a beszámítás és a bírósági (közjegyzői) letét.

**A beszámítás**

A kötelezett a pénztartozását úgy is teljesítheti, hogy a jogosulttal szemben fennálló lejárt pénzkövetelését a jogosulthoz intézett nyilatkozattal a pénztartozásába beszámítja. Vagyis, ha a másik fél is tartozik neki, akkor ennyivel kevesebbet kell fizetnie.

Ehhez nem szükséges a jogosult beleegyezése.

A beszámítás feltételei:

* **ugyanannak a két félnek** kell követelést támasztania egymással szemben
* az ellenkövetelésnek is **lejártnak kell lennie** (vagyis, ha a másik fél tartozása még nem esedékes, akkor nem lehet beszámítani)

Korlátozások: nincs helye beszámításnak tartásdíjjal szemben, szándékos károkozásból adódó kötelezettséggel szemben.

**Bírósági letét**

Teljesítés céljából pénzt, értékpapírt és okiratot lehet bírósági letétbe helyezni, ha a jogosult személye nem megállapítható, a jogosult nem található vagy a teljesítést nem fogadja el.

A letétet a bíróság a jogosultnak adhatja ki.

**Harmadik személy részéről történő teljesítés**

A jogosult a teljesítést harmadik személytől is **köteles elfogadni**, ha a szolgáltatás nincs személyhez kötve. A zálogkötelezett ilyen módon elkerülheti, hogy a zálogjogosult a zálogtárgy értékesítésével keressen kielégítést, ha a személyes kötelezett nem teljesít.