**Személyiségi jogok**

Személyiségi joga valamennyi személynek, a természetes személyeknek, a jogi személyeknek és az egyéb jogalanyoknak is van.

A jogi személy személyhez fűződő jogaira a személyiségi jogokra vonatkozó szabályokat kell alkalmazni, kivéve, ha a védelem jellegénél fogva csupán az embert illetheti meg.

A személyiségi jogok teljes körét nem lehet felsorolni. Folyamatosan jelennek meg új jogok, pl. az **információs önrendelkezéshez** való jog. Mivel valamennyi jogot nem lehet felsorolni, ezért a Ptk.-ban biztosított védelem általános jellegű, vagyis bármilyen személyiségi jog megsértése esetén bírósághoz lehet fordulni.

A személyiségi jogok esetén abszolút jellegű védelemről van szó, mindenki köteles tiszteletben tartani más személy személyiségi jogait.

Személyiségi jogai megsértése esetén csak maga a sérelmet szenvedett fél léphet fel jogai védelmében. (személyes jogérvényesítés) Ezt azért érdemes külön kiemelni, mert az egyéb jogok érvényesítése esetén nem ez a fő szabály. Általában mindazok, akiknek jogos érdeke fűződik egy ügyhöz, pert indíthatnak. Más esetekben pedig az eljárásjogi szabályok pontosan megadják, hogy mely személyek jogosultak a pert megindítani. A **képviseletnek** természetesen **akkor is helye van**, ha a jogosult csak személyesen járhat el.

Nem sért személyiségi jogot az a magatartás, amelyhez az érintett hozzájárult. (például képmás vagy hangfelvétel készítéséhez)

**Az egyes személyiségi jogok**

A törvény, példálózó jellegű felsorolást ad a személyiségi jogokról. A felsorolás előtt azonban a legfontosabb, általános jogot külön kiemeli, hiszen ebből a jogból az összes többi személyiségi jog levezethető. ez a legfontosabb jog az emberi méltósághoz való jog.

Az emberi méltóságot és az abból fakadó személyiségi jogokat mindenki köteles tiszteletben tartani.

Sok esetben, amikor a nevesített személyiségi jogok egyikének megsértését sem lehet megállapítani, a bíróság az emberi méltóság megsértését állapítja meg.

**Nevesített személyiségi jogok**

A személyiségi jogok sérelmét jelenti különösen:

*a)* az élet, a testi épség és az egészség megsértése;

*b)* a személyes szabadság, a magánélet, a magánlakás megsértése;

*c)* a személy hátrányos megkülönböztetése;

*d)* a becsület és a jó hírnév megsértése;

*e)* a magántitokhoz és a személyes adatok védelméhez való jog megsértése;

*f)* a névviseléshez való jog megsértése;

*g)* a képmáshoz és a hangfelvételhez való jog megsértése.

**Élet, testi épség, egészség**

Sok esetben bűncselekményt is megvalósít más testi épségének, egészségének megsértése. Ilyenkor a büntetőeljárás mellett, attól függetlenül, polgári jogi eljárást is lehet indítani, és kártérítést vagy sérelemdíjat lehet követelni. Előfordulhat, hogy a bűncselekmény elkövetését nem állapítja meg a bíróság, de a polgári jogi igényt ettől függetlenül megítélik. (pl. baleset esetén, amikor nem állapítható meg szándékosság, ha műszaki hiba történt)

**Személyes szabadság, a magánélet, a magánlakás**

Személyiségi jogot sért az egyén magánautonómiájába való **önkényes beavatkozás**.

A magánlakás fogalmát a bírói gyakorlat általában kiterjesztően értelmezi, és ide sorolja például a gépjárműveket is.

**Hátrányos megkülönböztetés**

Csak a hátrányos megkülönböztetés jelenti a személyiségi jogok sérelmét, nem pedig mindenféle megkülönböztetés. Leggyakrabban a nem, faj, nemzetiség, felekezet alapján történő megkülönböztetés esetén állapítják meg a bíróságok a személyiségi jogok sérelmét.

**Becsület, jó hírnév**

A becsület megsértése csak természetes személyek esetén valósulhat meg, jogi személyek esetén a jó hírnév sérelméről beszélhetünk. A jó hírnév sérelmét leggyakrabban más személyre vonatkozó **sértő, valótlan tényállítás** valósítja meg.

A jó hírnév megsértése gyakran ütközik a véleménynyilvánítás szabadságával. A vélemény, a bírálat, az értékítélet akkor jogsértő, ha indokolatlanul bántó vagy valótlan tényállítást tartalmaz.

Éppen a véleménynyilvánítás szabadsága miatt a közszereplők személyiségi jogainak védelme valamivel gyengébb (szükséges és arányos mértékben korlátozható).

**Magántitok, személyes adatok védelme**

A személyes adatok védelmének, az adatkezelésnek a szabályairól egy külön törvény részletesen rendelkezik.

A magántitok védelme kiterjed különösen a levéltitok, a hivatásbeli (orvosi, ügyvédi) titok és az üzleti titok oltalmára.

Üzleti titoknak és a védett ismeretnek (know-how) a védelméről szintén egy külön törvény rendelkezik részletesen.

**Névviselés**

Művészeti tevékenységet felvett névvel is lehet folytatni, ha az nem jár mások jogi érdekének sérelmével. A névviselési jog sérelmét jelenti, ha valaki jogtalanul más nevét használja.

**Képmás, hangfelvétel**

Képmás vagy hangfelvétel elkészítéséhez és felhasználásához az érintett személy hozzájárulása szükséges. Nincs szükség a hozzájárulásra **tömegfelvétel** és nyilvános **közéleti szereplésről** készült felvétel esetén.

**A személyiségi jogok megsértésének szankciói**

Akit személyiségi jogában megsértenek, a jogsértés ténye alapján a következőket követelheti:

(Az, hogy a sérelmet szenvedett fél a jogsértés ténye alapján követelheti az alábbiakat, azt jelenti, hogy a jogsértőnek nem kell felróhatóan eljárnia, vagyis, ha elvárható módon jár el, akkor is követlehetők az alábbiak. Ezt nevezi a jog objektív felelősségnek, az ilyen alapon meghozott szankciókat pedig objektív szankcióknak.)

* a jogsértés bírósági megállapítását
* a jogsértés abbahagyását és a jogsértő eltiltását
* a jogsértő adjon elégtételt (erkölcsi jóvátételt) és biztosítson ennek nyilvánosságot
* a jogsértéssel elért vagyoni előnyt engedje át javára (jogalap nélküli gazdagodás)

A fentieken túl a sérelmet szenvedett fél sérelemdíjat is követelhet. Ez már nem objektív, hanem szubjektív szankció, ami azt jelenti, hogy ilyen szankció megállapításához az szükséges, hogy a jogsértő felróhatóan járjon el. Ha tehát úgy járt el, ahogy az adott helyzetben elvárható, akkor ilyen szankciót nem állapít meg a bíróság. A szankció megállapításához elég a jogsértés ténye, kár bekövetkezését nem kell bizonyítania a sérelmet szenvedett félnek.

Végül az általános kártérítési szabályok alapján a sérelmet szenvedett fél kártérítést is követelhet. Ez szintén szubjektív szankció, tehát megállapításához felróható magatartás szükséges. A szankció megállapításához kár bekövetkezése is szükséges, amit a kárt szenvedett félnek kell bizonyítania.